

|चंद्रयान 2 मिशन पर काम तय योजना के अनुसार जारी: इसरो


|PTI / January 13, 2018|
चंद्रमा के लिए देश के दूसरे मिशन चंद्रयान 2 में इसरो इस प्राकृतिक उपग्रह की सतह के अन्वेषण की योजना बना रहा है।
इसरो प्रमुख ए एस किरन कुमार ने एक सवाल के जवाब में यहां संवाददाताओं से कहा, ''यह तय कार्यक्रम के अनुसार चल रहा है। हमें देखना होगा कि यह मार्च में रवाना होगा या नहीं।''
पीएसएलवी सी40 द्वारा कार्टोसैट 2 श्रृंखला के मौसम पूर्वानुमान सहित 31 उपग्रहों को सफलतापूर्वक पृथ्वी की कक्षा में स्थापित करने के बाद कुमार ने कहा कि चंद्रयान 2 उपग्रह इसरो उपग्रह केन्द्र में तैयार हो रहा है।
उन्होंने कहा कि उड़ान मॉडल विभिन्न जांचों से गुजर रहे हैं।
इस मिशन में एक आर्बिटर, लैंडर और उतरने वाले स्थल के पास घूमने वाला छह पहियों वाला रोवर शामिल होगा और इसमें शामिल उपकरण डेटा वापस भेजेंगे जो चंद्रमा की सतह के विश्लेषण में फायदेमंद होगा।
चंद्रमा की कक्षा में पहुंचने के बाद, रोवर वाला लैंडर आर्बिटर से अलग हो जाएगा और सतह पर उतरने के बाद लैंडर रोवर को तैनात कर देगा।
तमिलनाडु के महेंद्रगिरि में 'इसरो लिक्विड प्रोपल्शन सिस्टम्स सेंटर' के निदेशक एस सोमनाथ ने कहा कि केन्द्र में भी चंद्रयान दो से संबंधित जांच चल रही है।
उन्होंने कहा कि हम रोवर की आराम से सतह पर उतारने की क्षमता को लेकर जांच कर रहे हैं।
मानव अंतरिक्ष मिशन की इसरो की संभावना से जुड़े सवाल पर कुमार ने कहा, ''इस तरह के मिशन को पूरा करने की संभावना हमेशा रहती है लेकिन सरकार को संसाधन देकर फैसला करना होगा।''
इसरो द्वारा 2018 में भविष्य के प्रक्षेपणों के बारे में कुमार ने कहा कि अगला प्रक्षेपण संचार उपग्रह का होगा।